Papersnake/gushiwen huggingface dataset:
句
王松（宋代）

旧菊篱边又开了，故人天际未归来。
再和三首 其一
葛胜仲（宋代）

晨飧仅有醢豆，夜饮应无烛槃。属餍何取鸡肋，委顺甘为鼠肝。
绍兴以后时享二十五首
真宗（宋代）

［黄钟为宫］奉先严祀，率礼大经。
时思致享，肃肃芳香。
竭诚备物，乐奏和声。
真骚来止，熙事克成。
寄王岐
贺铸（宋代）

未从名宦两蹉跎，可但诗狂与酒魔。
紫陌尘埃日驰逐，青楼灯火夜经过。
当时豪纵年方少，今日疏慵病更多。
唯见凭栏复攲枕，往来方寸奈情何。
田舍
丘葵（宋代）

割余田有鹤，食罢案多蝇。
裒谷为秋赛。燃薪当夜灯。
老牛背觳{觳右换束}。爨妇髻鬅鬙。
应是无心问，朝家发与兴。
题醉翁骑牛图
胡奎（元代）

白头野老醉骑牛，笑引儿孙百不忧。安得东华尘似海，听鸡人立御桥头。
杨太真对镜图
孙蕡（明代）

舞鸾金背隐清光，中有开元堕马妆。一线枕痕春色浅，夜来知是梦渔阳。
奉和袭美伤史拱山人
陆龟蒙（唐代）

曾说山栖欲去寻，岂知霜骨葬寒林。常依净住师冥目，

兼事容成学算心。逋客预斋还梵唱，老猿窥祭亦悲吟。

唯君独在江云外，谁诔孤贞置岘岑。
次韵晚春二首 其二
戴炳（宋代）

田园深有趣，已分隐柴扃。老去情多感，春来梦少灵。

游丝捲晴日，飞絮入空庭。预识今年好，啼鹃枕上听。
初见燕
黎承忠（清代）

兵甲三春满，经年海上归。未依新画栋，还认旧柴扉。

雨细窥帘入，泥融掠水飞。营巢吾愧汝，飘泊寸心违。
次韵黄侍郎海棠花下怯黄昏七绝 其六
魏了翁（宋代）

天运自消息，诗人费平章。何花春不红，何草冬不黄。
欧阳琴歌
周文璞（宋代）

呜呼个是文忠琴，呜呼此琴今尚存。
堂中图书散失尽，留得七尚传子孙。
六言自书书在腹，古锦梅花留不得。
嗣孙贤者能忍贫，不向豪家博珠玉。
初鼓如撼昭陵松，巩原流水青溶溶。
三宗龙衮在帝左，曾把钧天赐与公。
再鼓似播清颍水，只将漱流肯洗耳。
曾苏两生招不来，自写新声付儿子。
尧囚山，舜放野，
自兹以下不平苦。与君所得妇女谤，
此日一洗清万古。小儒昔诵五季传，
颇讶春秋体微变。今来再听七尚琴，
南薰遗制喜复见。浮云流尽白日逃，
何用广陵与离骚。谱成只度欧家曲，
秋声赋人庐山高。
留题凝翠阁二绝 其二
李纲（宋代）

山秀波平望不穷，此身浑堕翠光中。兵戈满眼栖何地，注目溪头群玉峰。
寿老饷笋
李洪（宋代）

陋巷晨炊乐一箪，慕膻逐臭两知难。
自甘香积伊蒲馔，宁叹栏干苜蓿盘。
禅老竹萌资净供，诗人菜把诮园官。
喜参玉版宗风在，何待丛林一击看。
宫词 其三
赵佶（宋代）

纤眉丹脸小腰肢，宜着时新峭窄衣。头上宫花妆翡翠，宝蝉珍蝶势如飞。
东堂新成二首
严嵩（明代）

种树成阴辟沼渔，数椽聊此卜幽居。
诸峰稍识岚霏外，三径新锄灌莽余。
穷巷颇回高士辙，藜床时读古人书。
欲因萝薜辞簪弁，惭愧天恩在玉除。
无端世路绕羊肠，偶以疏慵得自藏。
种竹旋添驯鹤径，买山聊起读书堂。
开窗古木萧萧籁，隐几寒花寂寂香。
莫笑野人生计少，濯缨随处有沧浪。
长叹
郭之奇（明代）

摇落秋风日，低徊万古心。青云悲短翮，白雪怅孤吟。

懒复呼升斗，终须问尺寻。当年初服在，长叹未抽簪。
校书朱君示及园居胜概新篇一轴皆有标目辄成长调格诗奉纪清䠱
卢革（宋代）

姑苏右浙会，园榭森相望。之子脱名锁，自主无何乡。

虚堂布遗脱，周孔之文章。静斋播风雅，弦音日洋洋。

吮毫濯曲溪，泚墨散芳塘。抱琴独登台，望山閒涉冈。

钓渚阅游泳，竹路排青苍。亭幽小勺迥，红白相低昂。

予此谢病归，旅吴岁月长。常闻君园胜，欲往两足僵。

开缄味题咏，恍若披图详。吾闻玉川子，破屋洛之阳。

东野废官守，止坐丛濑傍。岂如吾子乐，游息蔼有方。

朝廷日清明，百官良弛张。子既难其进，论撰亦有光。

退之谓子厚，穷久道益强。文辞烨垂后，将相未可当。

穷愁乃著书，心志能浑刚。倘来奚足恤，令名期自将。
永别
贾云华（宋代）

自从消瘦减容光，云雨巫山枉断肠。
独宿孤房泪如雨，秋宵只为一人长。
大家 其四
孙原湘（清代）

也愿红颜也白头，一分慧带一分愁。恐防归燕常开箔，怕见飞英不下楼。

绮语尚耽平素癖，芳情早谢踏青游。簪花写幅兰亭帖，便当初三禊事脩。
金丹诗诀 其八
陈楠（宋代）

天上七星地七宝，人有七窍权归脑。七返灵砂阴气消，铅炉只使温温火。
浪淘沙·塞上早春时
玉英（宋代）

塞上早春时。暖律犹微。柳舒金线拂回堤。料得江乡应更好，开尽梅溪。昼漏渐迟迟。愁损仙机。几回无语敛双眉。凭遍阑干十二曲，日下楼西。
答张燕公翻著葛巾见呈之作
赵冬曦（唐代）

美酒值芳春，醒馀气益真。降欢时倒履，乘兴偶翻巾。

徐榻思方建，左车理自均。傲然歌一曲，一醉濯缨人。
寄张有功（二首）
沈炼（明代）

桑干河曲水潺潺，好送征人双泪还。
带叶随风千里去，又愁隔断万重山。
赠袁大监
梅尧臣（宋代）

人以禄为荣，当知身所重。
禄荣身且劳，岂要权衡用。
达人唯止足，曷顾百锺俸。
今朝西山归，芝术不须种。
庄生逸老言，此必久已诵。
矩法况自持，推年心可纵。
哭云泉俞君
汪炎昶（宋代）

踏雪相过似语离，几俄在已可胜悲。
卖臣富贵天慳兴，买谊才名众误期。
奉养慈闱产有弟，流傅家学更无儿。
赢骖偶跨身为累，稳骤雕鞍竟是谁。
魏城道中
王质（宋代）

冈背车痕乱，崖阴马足黏。地炉茶带苦，幔店酒多甜。

水减溪身瘦，冰凝树角铦。衣篝都已尽，无可更重添。
五月望日会食普满院夜归作诗二首呈文中县丞玉老禅师江敩王彧 其一
葛胜仲（宋代）

怀冰高韵暑天寒，况有波澜在笔端。可但风流称不坠，故应哺啜亦堪观。

坐曹行赴陈蕃榻，待戍方弹贡禹冠。戒食每烦临卜瓠，惭无斗酒鹿盈柈。
奉陪颜使君真卿登岘山，送张侍御严归台
皎然（唐代）

岘首千里情，北辕自兹发。烟霞正登览，簪笔限趋谒。

黄鹤望天衢，白云归帝阙。客心南浦柳，离思西楼月。

留赏景不延，感时芳易歇。他晨有山信，一为访林樾。
南湖台三首
蒋堂（宋代）

水次揭危亭，烟堤四面平。
栽薦延宿鹭，种柳待啼莺。
雪霁清流涨，风来夜艇横。
轻肥莫临顾，我老懒逢迎。
贺吴丞相生日
释慧开（宋代）

大地春回是诞辰，松篁难改四时青。寿星不老福无尽，常在中天伴月明。
句
杨虞卿（唐代）

河势昆仑远，山形菡萏秋。（《过华作》）
戏赠韩判官绅卿
李端（唐代）

少寻道士居嵩岭，晚事高僧住沃洲。齿发未知何处老，

身名且被外人愁。欲随山水居茅洞，已有田园在虎丘。

独怪子猷缘掌马，雪时不肯更乘舟。
朝阳岩绝句
邢恕（宋代）

岩巅风雨落泉声，岩下江流见底清。
夹岸松筠倒流影，炊烟渔父近寒城。
挽郑郎公卫夫妇二首
刘克庄（宋代）

灯窗磨岁月，竹帛勒功名。
晦迹溪西隐，终身谷口耕。
似山犹有漏，于佛悟无生。
尚喜家驹骏，何惭辅嗣甥。
贾魏公府
汪元量（宋代）

湖边不见碾香车，断珥遗钿满路涂。
门迳风轻飞野马，亭台火尽及池鱼。
海棠花下生青杞，石竹丛边出紫苏。
却忆相公游赏日，三千卫士立阶除。
水调歌头·何以作公寿
佚名（宋代）

何以作公寿，一纸寄讴吟。当年生申有兆，鸑鷟梦文禽。气宇虹霓万丈，胸次蟠龙七泽，锦绣萃中心。高谊薄云表，随处是知音。人俊逸，文卓荦，气雄深。版岩合辞故隐，霖雨慰当今。且把梅花酌酒，行即桂枝入手，桑荫未移阴。珍重此时祝，何日盍朋簪。
肇庆守郑子礼以李北海石室碑见寄辄次山谷老
曾几（宋代）

吾评古法书，固自有高下。
端州遗我石室碑，一字千金恐非价。
莫邪之剑难争锋，李公落笔神气同。
诗鸣一代属山谷，草根亦复吟秋虫。
矻矻何所思
刘黻（宋代）

矻矻何所思，一默照群妄。
门外风雨深，山鸟亦不访。
有书足遮眼，寐寐古人样。
菜根清苦趣，木朽支离状。
深衣持夜香，往往御烟瘴。
矫首知已贤，大有苍生望。
送悟上人归沩山礼觐
释德洪（宋代）

乱峰踼卓不容数，宝构翔空盘万础。沩源水作青莲香，攧雷溅雪出烟雨。

住山老如大雄虎，暗谷行藏文彩露。说禅不费丝毫力，以空为印印诸祖。

道人乃是小于菟，气已食牛难共语。悠然踪迹似孤云，羡侬先我山中去。

会当出钵螺顶间，见此颀然秀眉宇。
次秀野杂诗韵 黄雀鲊
朱熹（宋代）

黄雀飞鸣处，交交异窃脂。稻粱求易足，罗网去何迟。

味厚资偏嗜，谋疏阙自为。韩彭尚菹醢，么么尔诚宜。
呈赵表之大监为祥符藏基也
李正民（宋代）

凡圣同居亦偶然，谁知龙藏结良缘。闻公旧有谈天口，为借深潭五百年。
自贻四首 其四
陆游（宋代）

退士愤骄虏，闲人忧旱年。耄期身未病，贫困气犹全。
奉和李令扈从温泉宫赐游骊山韦侍郎别业
卢僎（唐代）

风后轩皇佐，云峰谢客居。承恩来翠岭，缔赏出丹除。

飞盖松溪寂，清笳玉洞虚。窥岩详雾豹，过水略泉鱼。

乡入无何有，时还上古初。伊皋羞过狭，魏丙服粗疏。

白雪缘情降，青霞落卷舒。多惭郎署在，辄继国风馀。
康氏端斋
薛嵎（宋代）

于焉能取友，人己两无偏。立行有如此，前脩宜比肩。

吟情近风雅，胸次著林泉。愧我全迂僻，交游又十年。
贺后村生日庆八十 其一
林希逸（宋代）

星履班头跨锦鞯，乞身玉座赋归田。当行两制文章老，来处三壶功行仙。

生比莱公过半月，占求尚父恰今年。先皇法从新皇忆，须落前衔拜榻前。
能无愧
白居易（唐代）

十两新绵褐，披行暖似春。一团香絮枕，倚坐稳于人。

婢仆遣他尝药草，儿孙与我拂衣巾。回看左右能无愧，

养活枯残废退身。
诉衷情（旅愁）
唐庚（宋代）

平生不会敛眉头。诸事等闲休。元来却到愁处，须著与他愁。

残元外，大江流。去悠悠。风悲兰杜，烟淡沧浪，何处扁舟。
十一月二十八日雪，至十二月十一日日色方暖
杨万里（宋代）

日华今日始微暄，次第梅花暖更妍。
只有树阴偏得意，占它残云不还天。
谢两知县送鹅酒羊面二首
陈造（宋代）

麦生宜配卧沙羊，鹅炙仍便碧酒香。
陡觉今年好冬节，朝来红日为谁长。
西洋狮子歌
宋祖昱（清代）

九重天子垂衣裳，异物远致由遐荒。自昔康熙几戊午，狻猊入贡来西洋。

大句胪唱千官入，两阶干羽如山立。舞蹈争看回鹘装，梯航倏至波斯客。

崔巍铁柱双铜环，玉除丹陛蹲狮蛮。猛气潜消殿庭内，甝声犹撼云霄间。

据地回身时一吼，白象摧藏老熊走。俄惊瓦震昆阳城，复睹风驰土囊口。

锯牙钩爪见分明，曾向乌丸识旧名。小苑银墙高置砦，上林金锁怒攀楹。

从来此物称难得，万里追风犹咫尺。条支海上夜观兵，榆叶关头晓驰驿。

重译朝时不计程，月支使者忆随行。盛来巨槛千人护，携出雕笼百兽惊。

皇仁不绝殊方畜，莫遣山林更驰逐。玉辇时从虎圈游，庖人日给官厨肉。

羽猎长杨事有无，从禽往往鲜欢娱。谠言早已旌家令，廷论何曾重啬夫。

圣明留意安区夏，奇祥异瑞升闻寡。绝域宁须献白狼，新声无复歌天马。

鼓罢《南薰》雅乐成，遥瞻《率舞》在虞廷。重瞳御世康民物，一奏《箫韶》咏太平。
边月
曹庭栋（清代）

营门猎火夜深稀，一镜初悬霜乱飞。荒碛到天人影小，翔云连海雁痕微。

牙旗暗闪严金钥，毳帐孤开冷铁衣。无相封侯空忆得，龙沙万里奉清辉。
谪宜阳到荆渚
李伉（唐代）

汉江江水水连天，被谪宜阳路几千。

为问野人山鸟语，问予归棹是何年。
郊庙歌辞。周朝飨乐章。忠顺
佚名（唐代）

岁迎更始，节及朝元。冕旒仰止，冠剑相连。

八音合奏，万物齐宣。常陈盛礼，愿永千年。
哭何子应 其三
王十朋（宋代）

公作皇华使，予乘郡守轓。江湖吴芮国，襟抱杜陵尊。

翰墨频挥染，诗文细讨论。新编刊未就，楚些已招魂。
论语绝句一百首
张九成（宋代）

墨子平生枉费工，谩将泛爱去形容。
若观木讷并刚毅，方见风流是个中。
秋日寻城东诸山颇历深险得诗八首 其二
顾璘（明代）

马首遥随碧涧东，人家多住白云中。龙泉沸处还生虹，虎洞腥来自起风。

向子正当婚嫁毕，阮生休叹路途穷。曾闻天汉支机石，肯信高岩不可通。
新竹
许迎年（清代）

乍与僧参玉版禅，旋看解箨袅新烟。斑龙惊蛰多争地，翠凤修新欲上天。

鸟坐丛枝歌睍睆，月摇虚幌影连娟。此君相对殊潇洒，不厌秋声搅夜眠。
登龟山望海潮
林青莲（清代）

层峦独上莽寒烟，四望苍茫潮气连。欲净尘胸千顷外，直空醉眼万波前。

涌来三汲银河捲，驾去六鳌碧落悬。漫记禹门争奋鬣，且教沧海动龙眠。
寄都下旧友二首
张耒（宋代）

一别长安西复东，琵琶旧地已应空。
当时风景归何处，须信人生是梦中。
喜眷属至自广州兼怀咏轩弟高州 其二
文星瑞（清代）

婢仆登堂喜，儿童绕屋哗。待温家酿酒，留赏岁寒花。

得失无穷事，羁栖到处家。独怜姜被冷，咫尺似天涯。
春波堂小饮怀棠湖旧隐三首
岳珂（宋代）

平生到处西湖长，眼底波光日日新。
图在辋川非旧隐，梦回笠日是前身。
一江细雨欹青菊，万里雄风起白苹。
独立苍茫动归兴，钓矶须理未垂纶。
留别荆南女子吴秀英 其二
百保（唐代）

十载晴窗共绣针，挑镫每话至更深。殷勤此后如相忆，秋月春风两地心。
寓东阳 其一
刘过（宋代）

元帅东阳主，令君吾故人。可怜九华客，犹是一穷民。

古者狂狷士，人间自在身。化工都不管，何地有阳春。
西城宫词十二首 其十二
王世贞（明代）

不御坤宁二十年，玉阶埋月树迷烟。联房自信无人到，閒放猧儿自在眠。
山居
陆游（宋代）

客至何曾共剧谈，行藏独有老农谙。
觅官肯信山居乐，食淡方知饭味甘。
一脉泉通浇药圃，万重云锁钓鱼庵。
好奇自笑心无厌，行遍江南忆剑南。
下第后与孙仲叔饮
郑獬（宋代）

万里青云失意深，画楼酒美共登临。
不羞独落众人后，却是重辜亲老心。
一缺不完非折剑，至刚无屈是精金。
男儿三十年方壮，何必尊前泪满襟。
岁暮山中纪事 其三
洪咨夔（宋代）

乡风腊廿五，比户然爆竹。穷阴挟黄昏，霹雳起空屋。

梁间鬼拍手，笑人未免俗。罔两白昼行，渠尔一爆逐。
丹徒值雨梦楼邀挈持衡及江鸣韶同游焦山登东升楼
姚鼐（清代）

沧江僧榻压龙宫，二十年前一宿同。偃蹇青山长待我，飘萧白发又乘风。

槛前万顷淩天外，楼上千生说梦中。何事惊涛翻急雨，苦将悲壮撼衰翁。
蝶恋花
王采（宋代）

镂雪成花檀作蕊。爱伴秋千，摇曳东风里。翠袖年年寒食泪。为伊牵惹愁无际。

幽艳偏宜春雨细。红粉阑干，有个人相似。钿合金钗谁与寄。丹青传得凄凉意。
读左氏
李彭（宋代）

麟经书王法，圣笔行天诛。丘明发其蕴，磊磊照九隅。

奈何茧栗犊，命曰相斫书。世不足董狐，杀青议其覆。

无烦家置喙，粲若夜占斗。舌本未暇浇，但自饮醇酎。
钓鱼图为叶司徒公题
李东阳（明代）

两舟同行如结邻，两翁相对各垂纶。丝长水远意不极，俱是江湖閒散身。

倏无忽有时交诧，咫尺烟波不相借。稚子牵丝似有情，前村问酒先论价。

江淮以南罾罟多，潇湘向上皆风波。公家正住鱼龙窟，我兴却在沧浪歌。

沧浪歌长秋日短，野水寒天迷近远。酒醒高堂看画图，黄芦瑟瑟江风满。
寄江朝宗照磨
郭奎（元代）

丞相府中曾试掾，郎官年少独怜君。彤庭退食联镳出，金锁开门待漏闻。

经学旧精商鲁颂，檄书全拟汉唐文。閒陪阿阁东头宴，五色仪鸾绕庆云。
鹊
韩偓（唐代）

偏承雨露润毛衣，黑白分明众所知。
高处营巢亲凤阙，静时闲语上龙墀。
化为金印新祥瑞，飞向银河旧路岐。
莫怪天涯栖不稳，托身须是万年枝。
碧云洞
章夏（宋代）

褰裳踏寒流，路险仰称伛。崖根乳积雪，石脉泉溜雨。

融结知何年，人间阅今古。
重过瓜步山
梅尧臣（宋代）

魏武败忘归，孤军处山顶。虽邻江上浦，凿岩山巅井。

岂是欲劳兵，防患在萌颖。我昔常登临，徘徊爱晴景。

片雨西北来，风雷变俄顷。疾行下危磴，屦脱不及整。

沾濡入舟中，幼子喜抱颈。问我适何之，衣湿不太冷。

昨暮泊其阳，月黑夜正永。雁从沙际鸣，旅枕自耿耿。

平明夹橹去，庙树耸寒岭。举首生白云，飘摇水中影。
大热五首 其四
戴复古（宋代）

吾家老茅屋，破漏尚可住。
门前五巨樟，枝叶龙蛇舞。
半空隔天五，六月不知暑。
西照坐东偏，南薰开北户。
胡为舍是居，受此炮炙苦。
听曹刚琵琶兼示重莲
白居易（唐代）

拨拨弦弦意不同，胡啼番语两玲珑。

谁能截得曹刚手，插向重莲衣袖中。
山居偶成（四首）
憨山大师（明代）

闹蓝谁肯急抽身，自古青山隔市尘。
莫谓桃源无路入，落花流水是知津。
越台新柳诗十首和王础尘 其四
陈恭尹（清代）

折柳条长三月三，粤台正月已毵毵。可知天上星辰位，柳宿分明列在南。
腊日闻雷和何西桥
黄衷（明代）

层阴饶冻闭清平，雷动龙渊蛰已惊。桂岭传车稀暖梦，蒲溪僧饭有寒盟。

风花思致谋咨客，笔砚经纶赋洗兵。春事不遥闲记省，青丝红腻各关情。
题苏养直画
周紫芝（宋代）

先生初出后湖时，日落山寒醉不知。更上蹇驴何处去，灞桥风雪要渠诗。
商歌
罗与之（宋代）

东风满天地，贫家独无春。
负薪花下过，燕语似讥人。
葛仙洞
孙载（宋代）

九载功成驾鹤骈，空遗丹灶冷无烟。衣冠昔日犹埋冢，鸡犬当时亦上天。

高步瑶池观日月，几经沧海变桑田。可怜黄野归来晚，留与人间作地仙。
次韵林仲和筠庄
李弥逊（宋代）

攀枝结叶蔽朝寒，病鹤摧颓老骨山。
安得虎头痴绝手，蘧庐置我水云间。
题王氏女自写渡水罗汉
曹勋（宋代）

尊者暂离方广间，神通游戏山水闲。
女郎夙植窥其藩，妙笔写出尊者颜。
甚知此意大廓落，直与世尘解缠缚。
不须锡飞与杯渡，政恐有僧敲折脚。
敦煌廿咏 其六 阳关戍咏
敦煌人作品（唐代）

万里通西域，千秋尚有名。平沙迷旧路，眢井引前程。

马色无人问，晨鸡吏不听。遥瞻废关下，昼夜复谁扃？
偈五十三首 其三
释克勤（宋代）

病遇良医，饥逢王鳝。酱里得盐，雪中送炭。
句 其二
郭三益（宋代）

举头语天公，慇勤推日车。
寄外
太学生妻（宋代）

数目相望极，须知意思迷。
梦魂不怕险，飞过大江西。
和普公赋东园十题其七书斋
梅尧臣（宋代）

圣贤有事业，皆在经籍中。
已爱牙作签，可轻山赐铜。
还来读诗礼，不用辨鱼虫。
张无尽过黄州，徐君猷为守，有四侍人，姓为
苏轼（宋代）

玉笋纤纤揭绣帘，一心偷看绿萝尖。
使君三尺球头帽，须信从来只有檐。
居泉南和江给事二首 其二
曹勋（宋代）

年来意绪奈愁何，逢著清樽不厌多。闻道公馀白莲社，可能疏懒许相过。
十离诗。犬离主
薛涛（唐代）

驯扰朱门四五年，毛香足净主人怜。

无端咬著亲情客，不得红丝毯上眠。
蒲中杂咏 碇斋
赵鼎（宋代）

长波浩渺拍青山，细雨蓬窗一觉眠。但向急流能暂止，从他蛟鳄怒垂涎。
次韵周孟觉记皮老人事三首 其三
王庭圭（宋代）

人寿何曾有百年，再逢甲子换新元。眼明重见清平日，自可治聋听好言。
六言二首
陈与义（宋代）

种竹可侔千户，拥书不假百城。
何必思之烂熟，热官无用分明。
收伯尹三衢书
周紫芝（宋代）

近有南州使，双持赤鲤鱼。花时孤客泪，乱后故人书。

一别真如许，三年少定居。时危消息好，老去莫情疏。
五噫歌
梁鸿（两汉）

陟彼北芒兮，噫！
顾瞻帝京兮，噫！
宫阙崔嵬兮，噫！
民之劬劳兮，噫！
辽辽未央兮，噫！
渡浙江
卢纶（唐代）

前船后船未相及，五两头平北风急。

飞沙卷地日色昏，一半征帆浪花湿。
州宴席上赋牡丹得日字
薛师石（宋代）

粉淡与妖红，占尽阳和出。
春去在商量，更费吟人笔。
此是洛阳花，尚带长安日。
持上使君墀，宝瓶分甲乙。
食河豚鲈鱼席间口占
李曾伯（宋代）

午食河豚晚食鲈，两鱼风味绝悬殊。
怀归未必因兹品，适口何悬计此躯。
春岸荻芽常喜有，秋风莼菜不愁无。
笑他俗子甘鳅鳝，为此杯羹戒不虞。
病中有感
吴芾（宋代）

大暑苦河鱼，久乃变成痢。
辗转枕席间，百药几尽试。
神气顿索然，不止形容悴。
自谓与鬼隣，偶然有生意。
方欲少开眉，赤目又为崇。
余年能几何，十日不知味。
今虽强支持，下箸犹畏忌。
去岁夏到官，今年又秋至。
默数一年中，安好无一二。
顾此衰病躯，岂堪长代匮。
回首望故山，幸有宽闲地。
不如归去年，笑歌聊自慰。
续榴子诗为钱未参相公题
徐庸（明代）

安石榴花开如火，众绿参差红一朵。祝融长养殊有功，不日累垂已成果。

压枝珍重天与殷，玳瑁壳小凝斓斑。南风一吹露文彩，明珠万颗藏中间。

海山种类无若此，子多偏能致多子。古人喻物理斯在，綵毫写入青编里。

昆湖钱君武肃孙，遥遥华冑为清门。岁年峥嵘逼强仕，万事未足同谁论。

去年取赠吟诗祝，果得掌珠为嗣续。今年又产麒麟儿，贺以臞仙图一幅。

老生复尔题长篇，篇中有词非偶然。积善衮衮生英贤，子孙孙子传绵延。
次韵郑希仲
许景衡（宋代）

周诗三百篇，强半出愤激。少陵嗣真作，千载无匹敌。

嗟我亦何为，苦心等莲菂。平时一千首，弃掷随瓦砾。

朝隮不成雨，安用横天霓。吾僚一何妙，笔下飞霹雳。

青天与白日，奴隶皆知觌。况是个中人，固应厌饥惄。

入幕盛红莲，不才惭散栎。勉哉摅婉画，稚弱安纺绩。
与世美奉诏旨分督决狱甲戌判袂之武阳壬午还宿中兴寺而得世美自延平所寄诗因次韵
韦骧（宋代）

盛暑宵忧动邃旒，敕催诸道决累囚。承流宣泽弥兢惕，履险航湍敢滞留。

南北分驰才数夕，重轻释繫已三州。高材想尽哀矜意，美疢当从勿药瘳。
浪淘沙
李彭老（宋代）

泼火雨初晴。草色青青。傍檐垂柳卖春饧。画舫载花花解语，绾燕吟鸾。

箫鼓入西泠。一片轻阴。钿车罗盖竞归城。别有水窗人唤酒，弦月初生。
答仲冯宿兴庆池作
刘攽（宋代）

车马还城君肯留，通宵欢语破离愁。水风杨柳猛消暑，沙雨芰荷潜造秋。

惊月禽栖时落树，避灯鱼鬣暗冲舟。天明红日骊山道，陈迹依稀似梦游。
奉酬张洪州九龄江上见赠
孙翃（唐代）

受命谳封疆，逢君牧豫章。於焉审虞芮，复尔共舟航。

怅别秋阴尽，怀归客思长。江皋枉离赠，持此慰他乡。
古意蒿上为徐子宜侍郎赋
刘过（宋代）

桃李多芳妍，开落如春风。
吒身终自天，花不百日红。
残月望朝日，各自相西东。
为君整仪容。照水不照镜。
为君进甘旨，君视肉有堇。
悲歌欲感君，声若君不闻。
金玉徒结君，君看若浮云。
父母长叹息，谓儿好容德。
脂泽固不妍，珠翠亦无色。
娉婷艳阳春，自丑不自惜。
君心河汉流，为雨不复收。
妾心东流水，赴海终不止。
溪雨亭
刘泾（宋代）

尘土孤城空自忙，不知精舍早秋凉。林间曲折磬三里，天上金秋月满堂。

净饭打鱼刳老木，寒灰添火爇明香。鹁鸠山脚溪声好，流入人间雨意长。
题海滨渌绕轩
张昱（元代）

绵邈人家海上村，潮头过处与开门。远山对面如小画，渌水绕轩清不浑。

天阔烟云迷去鹤，时来风雨起游鲲。槎回定泊阑干外，坐挹雄风倒大尊。
题罗侍御所藏周必都古松障
顾璘（明代）

昔年我登柱史堂，古松画障何昂藏。樛枝从容豸角劲，霜皮错落龙鳞苍。

不知墨干凡几尺，气势直欲凌云长。移床盘桓坐其下，六月不热回清凉。

毕宏韦偃骨已朽，乃有周老传芬芳。祇疑画手太奇崛，人间无此真栋梁。

昨经南湘湘水曲，夹道万株俱突兀。根老居人忘岁年，阴深过客逃炎燠。

郡斋正当苍翠中，三岁捲帘看不足。鹳鹤秋栖不敢定，猿猱夜度愁还哭。

有时枕书相对眠，宛在君家画图宿。君今作牧向东鲁，泰山大夫更奇古。

我诗恐未尽君意，请君自作乔松谱。
偈颂八十七首
释慧开（宋代）

拨转玄关，一弹指顷。
看看平地起风云，门近兴崖千尽井。
制砚歌赠陆莆塘孝廉
金德瑛（清代）

书生砚田苦耕耘，田之授受由他人。莆塘乃欲创物始，月斧自他苍云根。

浑然元圭质素璞，疆场凹凸逐手分。平留掌面蕉叶色，细出钟鼎雷回纹。

零星小石逞游戏，一滴滉瀁珠含唇。晴窗晓日光鲜新，高吟《骚》《雅》追《皇坟》。

袖閒无声运斧斤，渊渊古气相氤氲。钟王韩杜未落纸，隐约逗露先天文。

囊中蓄得端溪品，相戒不许俗手扪。每爱青花浮荇藻，恰遇妙斫镌㻍琨。

余工试与遣暇隙，譬运重甓连朝昏。文章已出戒剽窃，制器那用躬辛勤。

知君寓意弗苟且，诗笔扫尽窠臼陈。砚成独许享其逸，此田属我长子孙。
偈颂八十五首
释妙伦（宋代）

德山低头，夹山点头。
俱胝竖起手指头，玄沙{上祝下土}破手指头，
都来不出山僧拄杖头。一叶落，
天下秋。
渡江云 春明再到，人事都非，崔护萧郎，一时同感
蒋春霖（清代）

燕泥衔杏，雨炉熏隐，篆朱户昼愔愔。半窗松影碎，小语分茶，日暖唤青禽。

羊车再到，那不见、招手楼阴。空自踏、落花归去，消歇酒杯心。

沈吟。红墙几尺，远过蓬山，更难通鱼锦。换尽了、陌头柳色，愁满罗襟。

梦中常订重逢约，甚隔帘、翻怕相寻。门又掩、碧桃一树春深。
题画壁
姚镛（宋代）

两山灌木带晴鸦，泯泯春流漾浦沙。隔岸小舟呼不应，碧桃花外是谁家。
送汪容甫之淮阴三首 其三
刘玉麟（清代）

君宁重一乡，落落天下士。但愿毋群物，自然销众忌。

宁缺茅容鸡，弗贪苏季位。饥驱入淮阴，所主得冯异。

礼让崇荣名，经术结深契。高馆篴声流，霜空木叶坠。

何处吊韩侯，萧然食同寄。
昨日
赵蕃（宋代）

昨日张帆著翼飞，今朝风送蹇驴骑。
吴淞山水夙所爱，得意还教多赋诗。
台城路 送桃乡农归长水
龚翔麟（清代）

江城又是经年别，中山柳疏多少。院雨梧桐，池香菡萏，赢得凄凉怀抱。

乡程更杳，纵有梦难寻，鸳鸯湖小。水驿西风，这番输尔赋归早。

一绳新雁横处，霜林飞小骑，鞭扑红枣。鸦觜锄儿，鸭头艇子，摒挡还家诗料。

柴门闭好。怕楚尾勾留，雪中才到。老屋花南，蜡梅应放了。
种王瓜篱豆诸蔬
黄之隽（清代）

昔逮养亲日，灌园佐击鲜。亲亡事奔走，忽忽二十年。

倦游返衡事，老圃聊息肩。修我灌园业，情事恍如前。

汲水谅非水，清泪同涓涓。此蔬亲不逮，此圃亲所传。

终作抱瓮身，五鼎未列筵。瓜瓠如有知，为我根蔓牵。

蔓则蔽苍野，根则入黄泉。以告我父母，贫贱子可怜。

瓜瓠莫结子，有子亦徒然。
临江仙
叶景山（宋代）

杨柳池塘桃李径，华堂寿宴初开。香团翠幕舞风回。东山携妓女，北海罄樽罍。

玉笋轻敲红象板，金荷潋潋传杯。笙歌缭绕宴春台。华阳闲日月，绿野醉蓬莱。
和席八十二韵（元和十一年，夔与愈同掌制诰）
韩愈（唐代）

绛阙银河曙，东风右掖春。官随名共美，花与思俱新。

绮陌朝游名，绫衾夜直频。横门开日月，高阁切星辰。

庭变寒前草，天销霁后尘。沟声通苑急，柳色压城匀。

纶綍谋猷盛，丹青步武亲。芳菲含斧藻，光景畅形神。

傍砌看红药，巡池咏白蘋.多情怀酒伴，馀事作诗人。

倚玉难藏拙，吹竽久混真。坐惭空自老，江海未还身。
可惜
葛一龙（明代）

出门即是客，况已渡湖遥。
可惜藤萝月，看人卧寂寥。
水西龙渚石，崦上虎山桥。
梦去浑无著，秋声集夜条。
寄何宜斋 其三
吴惟信（宋代）

争期风翮上亨衢，果见移家入帝都。瓮下不能留吏部，湖边正可着林逋。

高楼诗思春云远，深院琴声夜月孤。半点红尘应不到，晴梅影里醉谁扶。
山鸡
王安石（宋代）

山鸡照渌水，自爱一何愚。
文采为世用，适足累形躯。
游昆罗山寺二首 其一
吴则礼（宋代）

木落关河淡，天高更雁翔。凝笳乱流水，归马得斜阳。

尊罍当白露，旗旆卷清商。山径作许好，寒花浑欲黄。
苏幕遮·性为真
王哲（金朝）

性为真，身是假。认取圆成，可可频占惹。自是康强惺复洒。静里搜闲，急刀投婴姹。说良因，谈道话。开廓灵明，拯出根源也。一颗神珠无有价。衮上瑶台，永永长游冶。
题陈伯霖竹深处
邓雅（元代）

何处还清幽，乃在深竹间。天风动琅玕，鸣佩声珊珊。

翠合带烟色，阴森生夏寒。径微通窈窕，意适任盘桓。

厉操历冰雪，安巢栖凤鸾。客来须径造，蓬户不曾关。

与。
颂古一○一首
释子淳（宋代）

月中玉兔夜怀胎，日里金乌朝抱卵。
黑漆昆仑踏雪行，转身打破琉璃椀。
洞庭湖
元稹（唐代）

人生除泛海，便到洞庭波。
驾浪沉西日，吞空接曙河。
虞巡竟安在，轩乐讵曾过。
唯有君山下，狂风万古多。
偶题
姜夔（宋代）

阿八宫中酒未醒，天风吹发夜泠泠。
归时只怕扶桑暖，赤脚横骑太一鲸。
题衢州城外包氏水阁示远父成父二首 其一
赵蕃（宋代）

溪流屈曲总成滩，滩外云山远近看。何许诗情最关处，渚鸥能白晚枫丹。
梁武修忏图
刘克庄（宋代）

紫袍临蜀殿，黄屋建梁台。
异世为鹃去，前身作蚓来。
咏舞
虞世南（唐代）

繁弦奏渌水，长袖转回鸾。
一双俱应节，还似镜中看。
南朝宫词
石珝（明代）

花簇郊坰锦作围，小怜日暮射生归。
双双羽从重歌舞，不觉齐城漏已微。
归次雄州
彭汝砺（宋代）

雁奴到日人初别，燕子来时我亦还。驰马直登山绝顶，争图先见瓦桥关。
王东卿惠墨戏副之以诗因次韵谢之
蔡戡（宋代）

近时画手说超然，小景仍推赵大年。
谁识当家老摩诘，有如珠玉韫温渊。
忆秦娥 舟中乡思
郑兰孙（清代）

风帆急。乡关渐远云山隔。云山隔。整日思亲，无由解得。

别离情绪从今识。深宵看尽灯花结。灯花结。满腹牢愁，天涯行客。
山花子·挼柳揉花旋染衣
许棐（宋代）

挼柳揉花旋染衣。丝丝红翠扑春辉。罗绮丛中无此艳，小西施。腰细最便围舞帊，袖寒时复罩香。误点一痕残泪粉，怕人知。
张持道生辰三首
郭印（宋代）

咫尺桃源路，乘閒许杖藤。
高谈六十劫，暗室百千灯。
邀月公挥手，眠云我曲肱。
洞门初不锁，俗客岂容登。
送简栖上人之建州觐使君舅
皎然（唐代）

乱峰江上色，羡尔及秋行。释氏推真子，郗家许贵甥。

氎花新雨净，帆叶好风轻。千里依元舅，回潮亦有情。
次韵立秋
杨公远（宋代）

白帝交承下令时，蒲葵絺葛竖降旗。
书亲灯火儿曹喜，雁过沙场士卒悲。
夜月一帘虽旧识，西风半榻是新知。
从今景物皆清致，多办吟笺剩赋诗。
善颂堂
袁说友（宋代）

庭前云盖碧巉严，堂上先生雪满髯。
说药客来柳下榻，谒斋僧去便垂帘。
种时法好花难谢，买处钱多石易添。
子舍光荣身壮健，只将香火事华严。
发桑乾河
刘敞（宋代）

四牡怀靡及，侵旦肃征騑。凝霜被野草，四顾人迹稀。

水流日边去，雁向江南飞。我行亦已久，羸马声正悲。

览物岁华逝，抚事壮心违。岂伊越乡感，乃复泪沾衣。
秋霁（己未六月九日雨后赋）
吴潜（宋代）

阶砌吟蛩，正竹外萧萧，雨骤风驶。凉浸桃笙，暑消葵扇，借伊一些秋意。枕边茉莉。满尘奁、贮香能腻。也不用，玉骨冰肌，人伴佳眠尔。
谁信此境，渐入华胥，旷然不知，庄蝶谁是。笑邯郸、羁魂客梦，贪他荣贵暂时里。飞鼠扑灯还自坠。展转惊寤，才听禁鼓三敲，夜声寥阗，又般滋味。
成都运司西园亭诗·月台
许将（宋代）

蜀地山四维，益州平如掌。
累台郁临风，坐看月宵上。
稍出丛木末，始发众籁爽。
兹焉暂游目，一览天地广。
小憩上庵
郑清之（宋代）

竹边深静纳新晴，瘦策徐行足力轻。
曲槛负墙尘不到，游蜂时寄采花声。
句
石延年（宋代）

孟郊天地窄，杨朱歧路多。
旅夜
崔旭（清代）

老屋一镫昏，荒山尚有村。风寒狸上壁，月黑虎蹲门。

伴坐惟炉火，舒怀仗酒樽。醉眠忘路远，归梦不堪论。
次韵甄念八丈监簿诗
许及之（宋代）

忆昔忘年旧，惟公不我遗。分携频问讯，握手屡哦诗。

尘世千年梦，仙家一局棋。得閒闻健好，振古只如兹。
丹阳感旧
项安世（宋代）

东来复西去，却数十三年。
三过丹阳县，俱乘万里船。
半生行役里，两鬓客愁边。
属玉沧波上，清標倍炯然。
次韵杭人裴维甫
苏轼（宋代）

余杭门外叶飞秋，尚记居人挽去舟。
一别临平山上塔，五年云梦泽南州。
凄凉楚些缘吾发，邂逅秦淮为子留。
寄谢西湖旧风月，故应时许梦中游。
感兴临蕃驯雁
佚名（唐代）

感兹驯雁色苍苍，徘徊顾步貌昂昂。不见衔芦避缯缴，空闻落翮困堤塘。

差池为失衡阳伴，邂逅飘零虏塞傍。引颈长鸣望云路，何时刷羽接归行。
次韵和松径
黄庶（宋代）

行人旱亢日，共荫苍烟姿。
岂识雪霜心，但轻蝼蚁皮。
中为栋梁用，莫叹斧斤迟。
樗柳尽犠象，后凋终不衰。
学静斋为镇抚易贵赋
汪广洋（明代）

唯我习静者，登君学静斋。竹阴笼小径，草色上闲阶。

默对芳春景，渐消远客怀。吟馀清兴惬，鸣鸟更喈喈。
清平乐（横玉亭秋倚）
周密（宋代）

诗情画意。只在阑干外。雨露天低生爽气。一片吴山越水。

宫烟醉柳春晴。海风洗月秋明。唤取九霞飞佩，夜凉跨鹤吹笙。
到汉东和张伯常六首 其四
范纯仁（宋代）

浮名驱逐阻音尘，一别伊川十二春。顾我衰残如槁木，羡公眉寿若灵椿。

寒梅乍吐香尤馥，白酒新篘味颇醇。对景便思同一醉，都忘衰病在漳滨。
西域寺
义净（唐代）

众美仍罗列，群英已古今。也知生死分，那得不伤心。
挽黄总干
陈宓（宋代）

作邑古循吏，于今鲜与俦。
有生持正直，不变是宽柔。
食淡亲常喜，官贫俸莫酬。
尝寮吾有愧，执綍泪交流。
送路
贾岛（唐代）

别我就蓬蒿，日斜飞伯劳。龙门流水急，嵩岳片云高。

叹命无知己，梳头落白毛。从军当此去，风起广陵涛。
入华山访隐者经仙人石坛
李益（唐代）

三考西岳下，官曹少休沐。
久负青山诺，今还获所欲。
尝闻玉清青，金简受玄箓。
夙驾升天行，云游恣霞宿。
平明矫轻策，扪石入空曲。
仙人古石坛，苔绕青瑶局。
阳桂凌烟紫，阴萝冒水绿。
隔世闻丹经，悬泉注明玉。
前惊羽人会，白日天居肃。
问我将致辞，笑之自相目。
竦身云遂起，仰见双白鹄。
堕其一纸书，文字类鸟足。
视之了不识，三返又三复。
归来问方士，举世莫解读。
何必若蜉蝣，然后为局促。
鄙哉宦游子，身志俱降辱。
再往不及期，劳歌叩山木。
山水图
释绍昙（宋代）

招提依约在烟萝，酒旆风微拂钓蓑。
欲税云林归卜隐，山灵应笔赚人多。
八冬苦雨祷晴幸应刘若讷惠诗为贺因次其韵
韩元吉（宋代）

雨余云杪澹疏星，老病窥帘眼自明。
农事已知今岁好，天公賸放十分晴。
陈公楼
司马允中（宋代）

陈公汲深实奇计，转向人间作丰岁。
辘轳声晓潜虬寒，玄猿啼在深深树。
题秋风亭
葛绍体（宋代）

稻镰影尽云垂野，衣杵声高月满空。
春在万家歌笑里，不知亭上有秋风。
游烂柯山 其二
羊滔（唐代）

石梁耸千尺，高盼出林囗。亘壑蹑丹虹，排云弄清影。

路期访道客，游衍空井井。
夜泊松江简同舟二客
张士元（清代）

水色明于昼，篷窗已二更。罩鱼渔有影，散米市无声。

山断云归寺，天空月入城。吾曹今夜意，好共一江清。
古从军行七首 其二
王逢（元代）

义结豪侠场，日趋燕赵风。攻城数掠地，帝赉主将功。

玉带十球马，金镝双解弓。弓马分赐谁，赤脉干绿瞳。
赐马廷鸾四首 其四
赵昀（宋代）

圣烈神谟肇我邦，钜编诏后总宏纲。立心广大侔天地，行事明通迈帝王。

训与六经相表里，法垂万世愈巍煌。讲帷可但资敷绎，夙夜惟知率旧章。
行人慈溪周文济奉恩诏至松赋以送之
张弼（明代）

日重光彩月重轮，民物熙熙万国春。四牡奔驰来节钺，九龙围绕捧丝纶。

笙歌北极仁风远，花鸟南荒化雨新。最是使星偏照我，绯袍抖擞旧时尘。
点绛唇 寒食
沈佩（清代）

柳外莺啼，帘垂满地梨花碎。东风无赖，吹得人憔悴。

村舍烟稀，草色青青路。寻芳去。子规声沸。却被愁牵住。
幽怀十二首 其一
冯山（宋代）

秋风萧然起，乔木叶飞翻。劲声薄以怒，肃气伤无痕。

洪钧运不私，至义中有恩。华滋脱尘滓，生意还本根。
梅花呈孙奇父诸公
胡宏（宋代）

万里春回过短墙，孤标亦似殿年芳。
萧疏月下天然瘦，澹宕风前自在香。
寒色重时花正发，暖烟才禁实先尝。
越人不向梁台路，画角一声堪断肠。
阅江楼晚眺
屈大均（明代）

水截崧台下，牂牁一大支。天教双峡束，地以一楼持。

雁塔穿窗出，渔帆逐槛移。飞甍交木末，倒影乱榕丝。

吞吐无三越，浮沉有二仪。基从千仞起，势似一峰欹。

曲折霞城外，氤氲露井时。自成磐石固，不厌定山卑。

北斗为岩穴，南溟在履綦。暮烟迷浦溆，寒日恋轩墀。

争宿皆鱼翠，丛生是水芝。羚羊微积雪，汇口欲流澌。

气暖梅先得，霜轻叶不知。鱼浮因雾大，莺啭以风迟。

上税多柑户，蛮歌少竹枝。冬乾禾稼喜，岁晏杜兰悲。

甘蔗连西骆，桄榔接九疑。苍梧虞帝冢，锦石陆生祠。

海思凭骚赋，云愁为别离。鹧鸪催泪落，蝴蝶与心期。

白首閒方始，青山老更宜。桑榆休恨晚，吾道有馀师。
临江仙 前题 和无住韵
姚华（清代）

记得秦淮歌舞日，万家同赏秋英。无端胡马变江声。

繁华成底事，空见月孤明。

世事兴衰今更古，疾光如电奚惊。新来两鬓斗霜晴。

一帆来又去，独自听寒更。
幽居
陆游（宋代）

雨霁鸡栖早，风高雁阵斜。
园丁刈霜稻，村女卖秋茶。
缺井磨樵斧，枯桑系钓槎。
客来那用问，此是放翁家。
六花飞（册宝）
曹勋（宋代）

寅杓乍正，瑞云开晓，罩紫府宫殿。圣孝虔恭，率宸庭冠剑。上徽称、天明地察，奉玉检、璇耀金辉，仰吾君，亲被衮龙，当槛俯旒冕。

中兴明天子，舜心温凊，示未尝闲燕。礼无前比，出渊衷深念。赞木父金母至乐，万亿载、日月荣光俱欢忭。罗绮管弦开寿宴。
送廷仪之任安远
陈繗（明代）

圣王深爱远民安，安远抡才拜宰官。欲为九重宣德化，暂来百宰抚癃残。

露摇征旆吴山晓，月满维舟贡水寒。一路风光从此去，更无纤秽瘴层峦。
古北口
顾陈垿（清代）

地险雄关旧，秋临独客惊。马头悬汉月，山背络秦城。

草带烽烟色，蝉为朔吹声。舆图正无外，大漠亦神京。
秭归郡圃绝句二首 其二
范成大（宋代）

孤城偪仄复偪仄，前山后山青欲来。市声萧条衙鼓静，惟有叱滩喧万雷。
上元夕次韵答张谏议
晏殊（宋代）

歌吹欢娱夕，衡门可属垣。
九城寒漏彻，三市实灯繁。
酒想嵇山醉，诗惭谢乐翻。
如容陪后乘，那避八驺喧。
金刚随机无尽颂·启唱真乘
释印肃（宋代）

稽首一切智，圆通十方慧。
无上两足尊，法体含三世。
归命万德师，与慈启大悲。
溥度恒沙乐，愿力难恩□。
解空无比量，世出世间上。
了义修多罗，圆明真实相。
慧命久住持，阿僧历劫祗。
如今言下会，碎体报难齐。
我欲穷真法，法则非非法。
虽法非正固，要会无法法。
随文偈赞之，标宗立妙机。
通方闻便喜，声闻应皱眉。
红露穿碧海，是汝心非采。
不是风幡动，如如无变改。
白日绕须弥，只今是阿谁。
共君一夜话，胜读十年书。
静夜吟
曹勋（宋代）

静夜何所为，坐对一枝烛。
俯仰徒四隅，岁宴靡储粟。
春耕乏良徒，秋穫罔刍菽。
念至辄自营，一饭常不足。
晚食已多幸，况敢望粱肉。
上无官守累，下无征斂促。
燕坐乐有余，自虽无多欲。
寄语当涂士，吾腰未能曲。
题剑
窦群（唐代）

丈夫得宝剑，束发曾书绅。嗟吁一朝遇，愿言千载邻。

心许留家树，辞直断佞臣。焉能为绕指，拂拭试时人。
华岩洞
胡所思（明代）

华岩仙去不知年，侠客来游意惘然。流水桃花俱幻迹，空馀芳草碧连天。
奉母还长沙暮泊城外亲友枉问话至夜分慨然有赋 其一
李谟（清代）

五日零丁离虎穴，一家生死此渔舟。已拌异地埋诗骨，竟有惊魂出逆流。

兵火余生成骇鹿，江湖何处著闲鸥。严城永夜催歌哭，刁斗声声无限愁。
送于生入蜀
李频（唐代）

家吴闻入蜀，道路颇乖离。一第何多难，都城可少知。

江山非久适，命数未终奇。况又将冤抱，经春杜魄随。
再和二首 其一
韦骧（宋代）

会饮临登燕，逢春第一回。筝移未归雁，笛送巳飘梅。

北海俄空酒，南山忽隐雷。交谈幸投隙，尘虑此时开。
再次韵 其一
陈造（宋代）

门第应疑甚不庭，翩随府檄下山城。江梅作意先秋拆，槛菊多情擅晚荣。

饮处凝香严画戟，客间张丈间殷兄。主宾缥缈蜚埃外，信有人间小玉京。
送儿沆再之婺
陈著（宋代）

父母生汝期望汝，地阔天宽从著步。
霜叶飞红橙橘黄，一笠西著正宜路。
送汝出门不肯行，低头进前出苦语。
双亲虽安身已高，菽水为欢盍朝暮。
夏初奉命见两山，往还恨不身生羽。
如今又为千里行，直是恋慕难轻去。
有不忍听手抚背，至哉天理人伦处。
我岂欲汝寸步难，事有乘机恐差误。
晚年正欲汝有成，此行倘与心相副。
皱皮瘦骨便精神，当为汝喜非汝惧。
不妨安稳趁前程，但及梅花时归学莱舞。
是年五月扈从上京宫学纪事绝句二十首 其五
周伯琦（元代）

彤庭两壁画燕山，绛阙金城晻霭间。争指乘舆来往路，秋风计日遂南还。
送客往湘江
李端（唐代）

识君年已老，孤棹向潇湘。素发临高镜，清晨入远乡。

三山分夏口，五两映涔阳。更逐巴东客，南行泪几行。
奉和九日幸临渭亭登高应制得还字
卢怀慎（唐代）

时和素秋节，宸豫紫机关。鹤似闻琴至，人疑宴镐还。

旷望临平野，潺湲俯暝湾。无因酬大德，空此愧崇班。
过赵州战国苏秦受印绶处
严金清（清代）

伏诵阴符志不群，果然挟策动时君。金裘自惜悲秦道，意气于今震赵军。

七国纵横三寸舌，千年事迹一碑文。我来忽有升沉感，立马旗亭落日曛。
道中即事八首 其八
洪刍（宋代）

三月东风池上头，鱼龙漫没戏仙舟。我来税驾亦未晚，后乘傥追公子游。
挺山道中早行有感二首
强至（宋代）

山驿孤灯尽，霜天片月低。
还家人自喜，恋枥马频嘶。
野水分微白，巢禽惊稳栖。
前村应曙色，依约数声鸡。
杂诗 其六
唐庚（宋代）

饱食为茶地，深耕觅酒材。翻泥逢暗笋，汲井得飞梅。

湖尽船头转，山穷屐齿回。田间良自苦，清兴亦悠哉。
潞河舟中有怀可大时亦从江右北上
于慎行（明代）

孤帆遥夜倚汀洲，却望天南忆旧游。越水吴山何处梦，楚江燕月此时舟。

鸿声欲断三秋信，海色遥含两地愁。同去长安不同到，与谁先上酒家楼。
蝶恋花
高士奇（清代）

落尽杨花飘尽絮，报道春归，不见春归路。欲问春归何处去，数声窗外流莺语。

残梦惊回天未曙，暗惜韶华，半是风尘误。怨绿啼红谁可诉，柔肠一寸愁千缕。
自离芜湖多阻风是日早次雁汊风顺亟驾帆以行
李流谦（宋代）

九牛可倒曳，兼旬逆风里。
老来砚笔衰，文思每如此。
篙儿疲晚牵，赤日汗流趾。
峻阪有疾圆，秃羽无纵矢。
朝来日初亮，旗脚忽西指。
竖帆沸群呼，劈浪轻一苇。
路经百家村，鸡豚不敢市。
有客访江浒，疾谈幸其起。
过目不留瞬，倏忽洲渚异。
一日三日程，长年抃而喜。
敏者贵乘便，拙者拱以竢。
齐人诮轲迂，秦亦毒鞅驶。
吾尝为此论，谁肯味无味。
使帆勿尽风，如食勿尽美。
君看赤手人，重负亦俱至。
护国天王院故神霄玉清万寿宫也废圮略尽而规
陆游（宋代）

太霄帝君神霄府，一日玺书行海寓。
筑宫奔走谁敢後，万牛挽材山作础。
步虚夜半落云间，玉磬漻漻鸾鹤舞。
帝师丞相领使名，侍晨校籍纷如雨。
洛阳临淮小睥睨，御史立奏投裔土。
从来桑门喜嘲竞，举国冠巾噤无语。
古传东海会扬尘，君看此地亦荆榛。
霓旌仙仗空遗堵，甃缺台倾知几春！牧儿驱牛啮庭草，谁记剑佩来朝真？斜阳却上笋舆去，沟水泠泠愁杀人！
秋杪梁净友过访镜园忽易黄姓将入罗浮
邓云霄（明代）

秋尽霜华入葛巾，别来节序几回新。青瞳不改长为客，丹药行携未是贫。

踪迹尚随三岛鹤，姓名初变五湖人。罗浮道侣如相问，黄野疑君即后身。
野性
陆游（宋代）

野性从来与世疏，俗尘自不到吾庐。
醉中往往得新句，梦里时时见异书。
稚子那偷服药酒，家僮尚护放生鱼。
今朝更有欣然处，引得清泉灌晚蔬。
过三山矶有庙祀李氏女尝以诗托之过客梦中江
袁说友（宋代）

矶到三山峻，涛奔乱石滨。
吟哦灵女庙，游奕护江神。
古往人何在，幽冥事已深。
平生仗忠信，持此问天津。
和颜长官百咏·客路
朱继芳（宋代）

是处人家捣练忙，天寒日短路偏长。
蛬声四壁无时歇，不遣羁人梦到乡。
偈 其四
释善果（宋代）

德山棒，临济喝，不是横该与竖抹。拈来直下要承当，透网金鳞活鱍鱍。

活鱍鱍，任人看，碧天云静冷光寒。行行莫谓知音少，佛祖总在一亳端。
鸬鹚谚
佚名（唐代）

鸬鹚不打脚下塘。
沁园春
殷秉玑（清代）

小院无人，整日垂帘，孤负好春。正春愁难系，游丝撩乱，春魂不定，飞絮飘零。

浓绿欺红，残红泣绿，泪向东风莫须倾。群芳谱，把香绒几缕，欲绣难成。

无情最是啼莺。更惊起、阑干午梦醒。怕一泓菱镜，照来消瘦，一声梅笛，吹彻凄清。

柳色湔衣，苔痕缀石，楼外斜阳易感人。临波立，折杨枝作管，写出词新。
和郭功甫赠陈待制致仕二首 其一
李之仪（宋代）

十年朝马望前程，晚作琳宫物外人。彻骨清风真有韵，醉心常外本来淳。

新栽松菊开三径，旧检方书备六陈。不是诗翁形美颂，丹青难写自由身。
夏夜
载铨（清代）

人静黄昏夜气清，轻飔薄暮引凉生。
扶疏夏木翠欲滴，深浅烟光画不成。
是时园林初过雨，千树万树新蝉鸣。
好风徐卷浓云去，送出团团海月明。
露重流萤低不起，更深夜久天如水。
清浅池塘波不兴，明星遥没银河里。
披襟独步自徘徊，隔岸荷香冉冉来。
月到天心人影直，花阴细碎印莓笞。
令公岩送钟庭亨归兴国
刘崧（元代）

令公读书处，归去又残冬。潭冷鱼依石，岩深鹤护松。

穿云穷望眼，踏雪记行踪。明日平川道，相思隔万峰。
桂隐纪咏·霞川
张镃（宋代）

方舟卧看化，丹霞二三里。
穷眼谢玄晖，休言余散绮。
颂古一百则
释正觉（宋代）

铁牛之机，印住印破。
透出毗卢顶{左宁右页}行，却来化佛舌头坐。
风穴当衡，卢陂负堕。
棒头喝下，电光石火。
历历分明珠在盘，眨起眉毛还蹉过。
即事五首
郑刚中（宋代）

面西楼阁受午暑，傍砌蒲萄生暮凉。
我作城居地去忆，一方新绿亦难忘。
永城邂逅周元通再索诗赠别
贺铸（宋代）

泛泛流萍滚滚蓬，偶然南北偶然逢。
一樽通济桥边酒，两夜临濉驿外钟。
行矣风波宜尚慎，归哉尘土不相容。
事功早立须知退，学稼它年访老农。
油榨
王祯（元代）

巨材成榨床，细溜刻槃口。麻烂入重圈，机械应心手。

取之亦多方，脂膏竟谁有？回顾室中妇，何尝润蓬首。
与吴石湖
孙承恩（明代）

吴子闭门读书常浃旬，草堂萧然无俗氛。静观物理欣有得，邈以富贵真浮云。

巷东巷西寡相见，我亦抱病出门倦。知君不废笔砚功，寄我新诗月数遍。

风雅道丧成浸淫，吾欲与子钩其深。会当尽去雕虫习，学和康衢击壤吟。
对盆荷怀王廷贵学士
柯潜（明代）

故人别我去，空斋久悬榻。何为穹镶间，人生少欢合。

见此盆中穹，问之不能答。延首望层空，长风起萧飒。

何日能重来，金门同献纳。
宝梵大师真赞
黄庭坚（宋代）

穆然而啸，毗尼藏同。
熙然而温，同尘相同。
默然而说，法中龙象同。
知文知武，染衣将相同。
渊然而深，饱儒术同。
悠然而思，入诗律同。
钵囊如空，不受实同。
室中生光，无长物同。
十有七年，为法城堑同。
五十八夏，圭璋无玷同。
斩然而秀，出火宅同。
漻然而化，薪火息同。
子孙绳绳，奉承丹青。
眸子睟明，吾观其役物之智。
袖手微笑，人挹其临财之清。
初春元美席上赠茂秦得关字
李攀龙（明代）

凤城杨柳又堪攀，谢脁西园未拟还。
客久高吟生白发，春来归梦满青山。
明时抱病风尘下，短褐论交天地间。
闻道鹿门妻子在，只今词赋且燕关。
示慧忠偈 其二
智威（唐代）

余本性虚无，缘妄生人我。如何息妄情，还归空处坐。
题长冈亭呈德升大光
陈与义（宋代）

久客不忘归，如头垢思沐。
身行江海滨，梦绕嵩少麓。
马何预得失，鵩何了淹速。
匣中三尺水，瘴雨生新绿。
胡为古驿中，坐听风吟木。
既非还吴张，亦异赴洛陆。
两公茂名实，自是宜鼎轴。
发发不可迟，帝言频郁穆。
范园避暑
赵汝鐩（宋代）

六月暑如炊，追凉此地宜。
棹舟荷柄飐，坐石竹阴移。
筹贯壶双耳，鼎烹茶一旗。
小童供笔砚，醉客竞赓诗。
一丛花 咏玫瑰花
董元恺（清代）

玉人晓起惜春残。花事正阑珊。卖花声送妆台畔，开篮处、艳紫浓殷。

万朵氤氲，一枝芬郁，和露撚来看。

檀郎昨向鬓边安。镇日对红颜。从今揉得花魂碎，细匀入、湘摺罗纨。

别样风流，馀香旖旎，犹拟傍云鬟。
归将
范成大（宋代）

舆不济兮中河，日欲暮兮情多。子兰桡兮蕙棹，愿因子兮凌波。

子壑兮以渔，周落兮以驱。骊龙兮飞度，郊之麟兮去汝。

波河濆兮迷涂，黄流怒兮不可以桴。目八极兮怅望，独顾怀兮此都。

御右兮告病，銮铃兮靡骋。河之水兮洋洋，不济此兮有命。
菩萨蛮
张绉英（明代）

芭蕉初展青鸾小。春光暗逐飞花老。双燕引雏归。湘帘特地开。

阴晴看未准。乍暖还轻冷。一样困人天。惜春人自怜。
赠庆绍上人
张元干（宋代）

上人久住湖外游，辛亥春陷孔彦舟。
长沙城中就驱掠，七十七日遭拘留。
眼看杀人等蝼蚁，剑血洗尽湘川流。
张帆方离道林岸，鼓枻已过巴陵楼。
兵缠妖气草木暗，火炽凶焰云烟愁。
衣冠子女半同载，俛首悲泣犹惊羞。
蒙冲颇谙大风浪，舴艋或挂长戈矛。
两舷矢集闹如雨，势欲欹侧争先投。
相牵浮湛状菱荇，乍坠出没真凫鸥。
众生流浪几生死，爱河共海何时休。
曹成马友互屠灭，偶尔不杀老比丘。
枯颅茁发虮虱满，得脱性命非人谋。
孰知贼党亦方便，日供斋钵仍茶瓯。
南归数年闭户卧，故山精舍松飕飕。
灰心一切本梦幻，返照逆照无人牛。
细听此语重叹息，群盗扫迹夫何忧。
吾闽日前岂不乐，禾稻未穫先麦秋。
师来访我问居士，我若访师寻净头。
渑池会盟台
赵贞吉（明代）

天弧夜射青麟死，天下诸侯庆牛耳。
完璧城边走赵人，击缶台畔闻秦声。
池中夜浸一片月，年年草绿春风发。
猛将鞬腰取豹韬，牧童扣角来狐窟。
读江淹集
孔平仲（宋代）

煌煌一疋锦，烂烂五色笔。始从何处得，怅此梦中失。

淹也虽善何，葳蕤少筋骨。譬人气不深，往往多奄忽。

晚年既富贵，外学仍老佛。岂非有所怠，寖使天才屈。

奈何不自尤，秘怪疑鬼物。我有十何舟，夙期驾溟渤。

褰霞谒东皇，擘浪窥月窟。唯忧倦或止，视此颇自栗。
又送马氏兄弟归彭门
李石（宋代）

山程趼足肯相从，未厌崎岖易道东。
二马仙风还旧观，六鳌香道看新功。
北田夜诵披莲蕊，东阁春归折桂丛。
努力锦衣双拜手，寿杯堂上雪髯翁。
武康卜居 其二
安希范（明代）

积雨喜初霁，溪山胜倍佳。盘回循碧涧，踊跃纵青鞋。

涉世才元拙，卑栖愿巳谐。人生各有志，好我孰能偕。
次韵张真人所画潇湘意 其二
王绂（明代）

苍龙掩雨响萧骚，墨沼风生起翠涛。想见仙翁挥洒罢，洞庭空阔楚山高。
石角山
柳应辰（宋代）

□□□□山几重，与君吟望意无穷。当时共指白云外，今日独行青嶂中。

案牍暂休聊自适，篮舆乘隙若为同。九嶷秋约心先到，岩月斓斑桂子红。
入京
于谦（明代）

绢帕麻菇与线香，本资民用反为殃。
清风两袖朝天去，免得闾阎话短长。
木兰花
锦溪（宋代）

华堂庆晬。一岁应须千百岁，乐事如何。寿酒斟时妹拜哥。
父夸利市。笑道看看生舍弟。同着莱衣。玉树森森奉寿卮。
酬和杜侍御
许浑（唐代）

花时曾省杜陵游，闻下书帷不举头。因过石城先访戴，

欲朝金举暂依刘。征帆夜转鸬鹚穴，骋骑春辞鹳雀楼。

正把新诗望南浦，棹歌应是木兰舟。
客星阁
胡仲弓（宋代）

太史当年秦客星，知君心事未全清。
富春果是真谋隐，千古何人识姓名。
鹧鸪天（戏题周登乐府）
刘克庄（宋代）

诗变齐梁体已浇。香奁新制出唐朝。纷纷竞奏桑间曲，寂寂谁知爨下焦。

挥彩笔，展红绡。十分峭措称妖娆。可怜才子如公瑾，未有佳人敌小乔。
过东林山
倪思（宋代）

世道荆棒似弈棋，夺身千仞复何辞。
九霄地冷衣襟薄，五月山寒杖履迟。
云外晚风驰铁马，日边香雾琐金螭。
直须历遍丹梯险，方问嫦娥索桂村。
成名后呈同年
黄滔（唐代）

业诗攻赋荐乡书，二纪如鸿历九衢。待得至公搜草泽，

如从平陆到蓬壶。虽惭锦鲤成穿额，忝获骊龙不寐珠。

蒙楚数疑休下泣，师刘大喝已为卢。人间灰管供红杏，

天上烟花应白榆。一字连镳巡甲族，千般唱罚赏皇都。

名推颜柳题金塔，饮自燕秦索玉姝。退愧单寒终预此，

敢将恩岳怠斯须。
侍香金童·宝台蒙绣
佚名（宋代）

宝台蒙绣，瑞兽高三尺。玉殿无风烟自直。迤逦传杯盈绮席。苒苒菲菲，断处凝碧。是龙涎凤髓，恼人情意极。想韩寿、风流应暗识。去似彩云无处觅。惟有多情，袖中留得。
和东海韵
陈宓（宋代）

炎空欲暮赤云横，何日秋风可抗衡。
尽卷疏帘通水气，静听密罟得鱼声。
山开旷野天全见，人倚平栏夜自明。
衙鼓三通归路近，歌眠犹念竹阴清。
次韵次卿携酒见过
周紫芝（宋代）

睡过花时无好怀，柴门谁闭复谁开。拟从月夜放舟去，更趁东风携酒来。

须发且休论早白，悲欢正可付残杯。君无旧雨仍今雨，相见应须日百回。
妙峰庵
罗巩（宋代）

龙山僧舍多，亦自少佳处。
妙峰正可人，正以深远故。
我行困炎歊，肩舆特纡路。
穿林入幽洞，木石尤怪古。
飒飒清风来，忻然惬胜趣。
耆阁有老禅，恨未款语晤。
即对石莲池，一诵碧云句。
青玉案 送春
俞士彪（清代）

人间那是无愁处。何况是、春归去。着意留春春不住。

莫教到得，明年今日，又说人虚度。

人生拚却愁如许。不肯叨叨向春诉。絮逐芳尘花逐雨。

春今如此，人今如此，毕竟谁辜负。
寄邓志宏五首
邓柞（宋代）

厌从薄宦思莲幕，思见故人映玉山。
须信人生贵适志，相逢樽酒且开颜。
上天竺寺石岩花
赵抃（宋代）

对植齐开古梵宫，欲求精笔画难工。直将春占三旬盛，谁谓花无十日红。

未羡山桃资客笑，且陪庭柏作家风。遍寻他处都无此，宝殿前头只两丛。
故功德使凉国公李将军挽歌词二首 其二
赵迁（唐代）

大树悲风起，将军去不回。抚棺心益痛，临穴泪难裁。

晓月繁霜草，幽泉掩夜台。更闻歌伴哭，触物尽成哀。
因树木翳密不能冠巾但科头上下然时被罥发
王履（宋代）

如此头颅已自休，但知疏懒送春秋。
聊曾章甫趋南越，依旧华阳老故丘。
暴露不愁萧詧见，钓牵还动管宁羞。
明朝试问庐蒲嫳，也过名山树下不？
栽杏
张弼（明代）

玉河东畔春坊里，借得閒斋寄此身。偶见移来山杏好，买栽不计客囊贫。

孤根原荷乾坤力，媆蕊都含雨露春。拟醉红云香雾底，曲江风景一番新。
宿江原县东十里张氏亭子未明而起
陆游（宋代）

寸廪驱人卒岁劳，一官坐失布衣高。
剑南十月霜犹薄，江上五更鸡乱号。
孤枕拥衾寻短梦，青灯照影著征袍。
客愁相续无时断，那得并州快剪刀。
送通判太博
梅尧臣（宋代）

相见不在久，见久未必亲。
无为岁月浅，岂不胶漆均。
犹嗟欲别日，事叠如排鳞。
安得独携酒，远送秋水滨。
大沽舟中闻友人谈都下近事 其二
沈瑜庆（清代）

灵苗与毒草，辨别几微间。可怜采药人，荷锄入名山。

众中野狐禅，说法亦点顽。白日真飞升，何须论九还。

群生无主宰，天实假神奸。我独念王子，仙骨非等閒。

速化尔何心，辛苦方跻攀。既茹不可吐，哽喉难驻颜。
东瓯怀古四首同郭晚香作 其一
缪祐孙（清代）

启疆驺氏长蛮夷，逐鹿中原佐汉基。明德裔应馨俎豆，炎荒地自固藩篱。

发兵庄助功存弱，遗憾吴驹怨见欺。华盖山前修祀事，丰碑犹志故王祠。
过严陵滩七言绝句四首 其二
饶与龄（明代）

老脚浪长岂倨主，羊裘坚卧富春江。达人漫道先生果，郡里谁传姓字香。
与黎职方吕光禄共赋岘山石尊
王世贞（明代）

李相昔鲸饮，颜公复鸿鶱。遂令兹山名，远并太傅尊。

闰季大火流，清阴犹未髡。选胜仍选良，避蒸因避喧。

稍惊蒙茸豁，遂辞䆗窱扪。俨然见中洼，宛尔发清源。

北斗与南箕，不挹名空存。安得泻天瓢，下注此石樽。

左揽仙人箸，右洗玉女盆。夕旭代为薪，青山借作飧。

遥吹从东来，密箐轻飙翻。一酌浇磊磈，再举超笼樊。

首骖华胥路，息驾众妙门。始知汎三雅，有待犹为烦。
瘦梅
李龙高（宋代）

丰标病后维摩相，骨骼穷来贾岛诗。
我亦清臞花莫笑，相逢休要话轻肥。
道遇寒食忆宋之问马上逢寒食句五咏其韵 其一
赵完璧（明代）

鞦韆女儿桃李下，柳外行人驻征马。骄马嘶风桃李香，愁人落日云平野。
遣兴次韵和晁应之四首
张耒（宋代）

西风淅淅满征衣，天畔危亭面翠微。
云解映山常漠漠，叶知辞树亦依依。
苦饥黄鹄犹谋食，无事轻鸥得远飞。
落日秋风满江汉，杖藜三叹未能归。
送张都宪瑄用陈公甫韵二首 其二
章懋（明代）

二南风不作，道丧几千年。行苇荒秋雨，甘棠老暮烟。

继周遭圣哲，分陜况才贤。好试经纶手，乾坤一转旋。
孤鸾 为林寅三表兄咏孤雁，时嫂重楣新殁
钱凤纶（清代）

韶华易促。早帘幕封尘，佩环零玉。燕子多情，也伴主人幽独。

不向乌衣觅偶，度春秋、依然孤宿。一任文禽比翼，趁晴波双浴。

忆当年、旧巢相对筑。更冲雨衔泥，同栖华屋。新雏初学语，喜呢喃声熟。

忽被晓风吹散，泣离鸾、断弦难续。只影悲鸣花下，总愁红怨绿。
东山感春诗，次己亥感秋韵 其三
丘逢甲（清代）

桃花春水涨前滩，待渡无舟欲济难。落日孤云心万里，望仙桥畔望长安。
寄师文二首 其一
陈造（宋代）

父子相为命，淮乡望海隅。谁非牛舐犊，心羡燕将雏。

綵服藏书蠹，青春负隙驹。营营温饱计，犹恐未良图。
怀范子以诗赠之
王洋（宋代）

开正占晴符古语，便谓春风偏花坞。
那知天意不可谋，才告休期便风雨。
急追令节已难寻，卧向空斋思胜侣。
可怜十步五步宽，似隔千山万山阴。
今朝冯夷巧作便，翦刻开花散飞舞。
峭寒燠沐两不同，况是南箕正三鼓。
若求此花生彼花，少霁威严无用武。
桑钱未出土水兴，绘给丰膏亦无苦。
半分僧室依环堵，满目愁来不堪数。
需公排日作好诗，细破春愁看几许。
答周邦彦觅茶
张祁（宋代）

内家新赐密云龙，只到调元六七公。
赖有空山供小草，犹堪诗老荐春风。
觉际偶成
郑清之（宋代）

自愧端平村宰相，今为安晚野堂翁。
君恩全付閒身世，山水从容一笑中。
鄠杜旧居二首
韦庄（唐代）

却到山阳事事非，谷云谿鸟尚相依。阮咸贫去田园尽，

向秀归来父老稀。秋雨几家红稻熟，野塘何处锦鳞肥。

年年为献东堂策，长是芦花别钓矶。

一径寻村渡碧溪，稻花香泽水千畦。云中寺远磬难识，

竹里巢深鸟易迷。紫菊乱开连井合，红榴初绽拂檐低。

归来满把如渑酒，何用伤时叹凤兮。
寒食新丰别友人
赵嘏（唐代）

一百五日家未归，新丰鸡犬独依依。满楼春色傍人醉，

半夜雨依前计非。缭绕沟塍含绿晚，荒凉树石向川微。

东风吹泪对花落，憔悴故交相见稀。
生查子
洪适（宋代）

桃疏蝶惜香，柳困莺惊絮。日影过帘旌，多少愁情绪。

红惨武陵溪，绿暗章台路。春色似行人，无意花间住。
首冬寄河东昭德里书事贻郑损仓曹
卢纶（唐代）

清冬和暖天，老钝昼多眠。日爱闾巷静，每闻官吏贤。

寒菹供家食，腐叶宿厨烟。且复执杯酒，无烦轻议边。
偈颂一百零九首
释可湘（宋代）

我此震旦人，到底少意气。
放伊过界来，波涛起平地。
直指单传，有甚巴鼻。
神光因为这些，著了娘生只臂。
是旃檀，是驴屎。
等闲一嗅脑门开，二十八代西天记。
拟咏落梅
耶律铸（宋代）

傲雪欺霜独自芳，雪消寒尽老何妨。飘零最是堪怜处，桃李无情空妒香。

夜月有知应懊恼，春风何计可商量。自从一识东君面，赢得林生满径霜。
括苍胡经仲以经术授吾乡子弟
吴芾（宋代）

君诗字字凌珠玉，入手卷舒看不足。
别后襟期傥未忘，会寄筠筒入空谷。
夜游宫·竹窗听雨
吴文英（宋代）

竹窗听雨，坐久隐几就睡，既觉，见水仙娟娟于灯影中

窗外捎见雨响。映窗里、嚼花灯冷。浑似萧湘系孤艇。见幽仙，步凌波，月边影。
香苦欺寒劲。牵梦绕、沧涛千顷。梦觉新愁旧风景。绀云欹，玉搔斜，酒初醒。
重到戴玄学斋居
丁鹤年（元代）

忆坐诗坛棹酒船，花枝旖旎月婵娟。一从凫舄朝天去，月夕花朝两惘然。
题闽粤进贡小香荔枝
玄烨（清代）

闽粤山川产绛囊，味参崖蜜色含香。大官先散词林客，捧出瑶阶和玉浆。
陶山十咏和邓牧心·葛仙翁石床
林景熙（宋代）

钧天梦破珊瑚枕，岩壑春供悲翠屏。
一卷典庭云半席，夜深读与岭猿听。
赋得花藤药合寄颍阴故人
朱昼（唐代）

藤生南海滨，引蔓青且长。剪削为花枝，何人无文章。

非才亦有心，割骨闻馀芳。繁叶落何处，孤贞在中央。

愿盛黄金膏，寄与青眼郎。路远莫知意，水深天苍苍。
神功盛德诗 其六 德渊
华镇（宋代）

世德之渊，庆流瀰瀰。笃生哲后，在宗之子。其积弥新，有闻不已。

在考受之，以肖以似。人之攸归，天命爰止。

天命靡常，惟德惟功。神圣有作，历数在躬。正位东朝，遂成大宗。

协和万邦，万邦以雍。

沈沈神机，其动其时。和柔以刚，克爱以威。肃之振之，俾无或隳。

功则未既，思有宏规。
秋蕊香 红豆
王谢（清代）

庭外几枝春早。红绽樱桃犹小。香奁宝匣藏多少。枨触伤离怀抱。

拈来计曲非工巧。添残稿。人生总为多情老。此物千年长好。